o
Derek Prince
Löydä ensin Raamatun selkäranka
Osa 3
Ilm 7:stä näemme kuinka monen on pelastuttava,
ennen kuin tulee loppu.
Ilm 7:9. Johannes kuvaa näkyään:
"Tämän jälkeen näin suuren kansanjoukon,
niin suuren, ettei kukaan kyennyt sitä laskemaan.
Siinä oli ihmisiä kaikista maista, kaikista kansoista ja heimoista,
ja he puhuivat kaikkia kieliä. He seisoivat valtaistuimen ja
Karitsan edessä yllään valkeat vaatteet ja kädessään palmunoksa
ja he huusivat kovalla äänellä: - Pelastuksen tuo meidän Jumalamme,
Hän, joka istuu valtaistuimella, Hän ja Karitsa."
Väkeä oli paljon. He kaikki olivat pelastuneet
uskon kautta Jeesukseen, Jumalan Karitsaan.
Heitä oli kaikista maista, heimoista ja kansoista ja kielistä.
Toisin sanoen, ennen kuin loppu tulee,
pelastuneiden joukossa täytyy olla ainakin yksi edustaja
kaikista maista, kansoista, heimoista ja kielistä.
Uskon, että syy tähän on se, että Jumala, Isä,
pitää kiinni Poikansa kunniasta.
Koska Jeesus halusi kärsiä koko ihmiskunnan puolesta,
Jumala ei salli lopun tulevan ennen kuin
jokaisesta heimosta, kansasta, maasta ja kielestä on
vähintään yksi edustaja pelastettujen joukossa ja
pelastus tulee Jeesuksen, Jumalan Karitsan kautta.
Mitä varten sinä elät?
Tavoitteletko helppoa elämää,
aina vain parempaa työtä, korkeampaa palkkaa,
isompaa taloa ja komeampaa autoa?
Vai elätkö sitä varten, että valtakunnan evankeliumi
saataisiin julistettua kaikkialle maailmaan
todistukseksi kaikille kansoille?
Uskon, että kun seisomme Kristuksen tuomioistuimen edessä,
johon takuulla joudumme, Hän kysyy jokaiselta erikseen:
"Miten sinä edesautoit valtakunnan evankeliumin
julistusta kaikille kansoille?" Jokainen voi tehdä jotain.
Jeesus sanoi, että satoa on runsaasti, mutta sadonkorjaajia vähän.
Mitä Hän sanoi seuraavaksi?
"Pyytäkää siis, Herraa, jolle sato kuuluu ..."
Jokainen voi rukoilla ja olette syypäitä, ellette rukoile.
Useimmat voivat antaa.
Jos katsomme nykymaailmaa, jonka väkiluku on yli kuusi miljardia,
niin moniin verrattuina me olemme rikkaita.
Miten niin?, ehkä kysytte. Meillä on sänky.
Ei tarvitse nukkua matolla tai lattialla. Meillä on lakanat.
Voimme valita ruokamme ja sitä on kylliksi.
Ongelma on pikemminkin se, että joillakin ruokaa on liikaa.
Maailmassa on miljoonia ja miljoonia ihmisiä,
joilla ei näitä etuoikeuksia ole. Olen elänyt heidän kanssaan.
Mitä teet rahoillasi? Se ei ole minun vastuullani.
Tuhlaatteko sitä itsekkääseen mukavuudenhaluun
kun miljoonat ovat nälissään?
Eivät vain fyysisesti nälissään vaan hengellisesti nälissään,
koska heiltä puuttuu Elämän Leipä.
Minusta tämä on Raamatun syvällisimpiä jakeita:
"Tämä valtakunnan evankeliumi julistetaan kaikkialle maailmaan,
kaikille kansoille todistukseksi, ja sitten tulee loppu."
Iloitsen siitä, että Jeesus sanoi, että evankeliumi tullaan julistamaan
ja se myös tullaan julistamaan, koska Hän sanoi niin.
Kyse on siitä, miten sinä ja minä olemme siinä mukana?
Seisommeko Jumalan edessä eräänä päivänä ja sanomme:
"Sorry, mutta en ottanut tätä jaetta tosissani.
Jatkoin vain elämääni ja keskityin hoitamaan minulle tärkeitä asioita."
Tämä on äärimmäisen tärkeä asia. En halua jauhaa tätä,
mutta olisi väärin teitä kohtaan, ellen ottaisi tätä vakavaa asiaa esille.
Jatkamme, Mat 24:15.
Nyt tulemme Jeesuksen puheen dramaattiseen vaiheeseen.
Jakeessa 14 painottui koko maailma ja kaikki kansat.
Jakeessa 15 kärki osoittaa pikkuiseen maakaistaleeseen
Välimeren itäperukoilla, jota virheellisesti kutsutaan Palestiinaksi,
mikä tarkoittaa filistealaisten maata, ellette satu tietämään.
Se ei ole filistealaisten maa vaan Israelin maa.
Jumala antoi sen Abrahamille ja hänen jälkeläisilleen
Iisakille ja Jaakobille ja heidän jälkeläisilleen ikuisella liitolla.
Sinun ja minun on syytä miettiä miten suhtautua tuohon tilanteeseen.
Mielestäni neutraali asenne ei kelpaa.
Olen asunut arabien kanssa, olen adoptoinut arabityttären,
joka on ihanimpia kristittyjä, joita tunnen.
Mitä tulee tuon pikkuisen maakaistaleen omistukseen,
niin se on täysin ja lopullisesti selvä Jumalan Sanan perusteella.
Maan saavat ne, joille se on luvattu,
mutta luvassa on paljon tuskaa ja vaivaa ennen kuin se tapahtuu.
Rukoiletteko koskaan juutalaisten puolesta?
Minä en ole juutalainen, vaimoni on.
Ennen kuin tulin uskoon en välittänyt juutalaisista.
Olin tyypillinen pakanaintellektuelli. En olisi koskaan ollut Hitlerin puolella,
mutta ajattelin, että juutalaisissa on jotain outoa koska heistä ei pidetä.
Kun pelastuin, Jumala kastoi minut Pyhällä Hengellä.
Tajusin sen vasta puoli vuotta myöhemmin.
Sitten Hän antoi minulle Pyhän Hengen lahjoja,
jonka tajusin myös puoli vuotta myöhemmin.
Sain myös tulkinnan lahjan. Ajan mittaan väsyin siihen.
Sanoin Herralle "näinkö minun pitää toimia?".
Hän vastasi "Ei, sinä olet kuskin paikalla. Tee niin kuin haluat."
Mutta pari kuukautta meni niin, että aina kun puhuin kielillä,
sain tulkinnan. Tavallisesti se meni näin:
"Minä olen Abrahamin, Iisakin ja Jaakobin Herra Jumala."
Sanoin itsekseni: "No entäs sitten?"
Tovin kuluttua minulle valkeni,
että Hän on Abrahamin, Iisakin ja Jaakobin Herra Jumala,
joka puhui hämmästyttäviä sanoja 2 Mos 3:ssa:
"Minä olen Abrahamin, Iisakin ja Jaakobin Jumala.
Se on oleva Minun nimeni ikuisesti
ja sillä nimellä Minua kutsuttakoon sukupolvesta sukupolveen."
Hämmästyttävää, että Kaikkivaltias Jumala haluaa,
että Hänet tunnetaan kolmen miehen Jumalana 'ikuisesti'
Meidän on otettava tämä tosissaan. Jumala muistaa sanansa.
Me saatamme unohtaa, mutta Hän ei.
Sanon vielä jotain mikä ei ollut suunnitelmissani,
mutta Jumala haluaa minun sanovan tämän.
Joh 4:22:ssa Jeesus sanoo
"Pelastaja nousee juutalaisten joukosta".
Ellet ole juutalainen, kuten minä, ymmärrä, että me olemme velkaa
kaikista hengellisistä siunauksista yhdelle kansalle, juutalaisille.
Ilman juutalaisia ei olisi patriarkkoja, profeettoja, apostoleja,
ei Raamattua eikä Vapahtajaa.
On aika alkaa maksaa velkaa takaisin.
Valitettavasti kirkko on vuosisatoja tehnyt juuri päinvastoin.
Se on vain lisännyt velkaa vuosisatojen ennakkoluulolla,
pahansuopuudella ja usein avoimella vainolla.
Onkohan kukaan teistä yrittänyt puhua juutalaisille Jeesuksesta?
Usein esteeksi nousee varautuneisuuden muuri.
Teidän on hyvä tietää miksi. Siksi, että historiaa tuntevien
juutalaisten silmissä vihollinen numero yksi on kristillinen kirkko.
Tämä saattaa järkyttää, mutta se on totta.
Juutalaiset voivat ottaa esiin lukuisia historiallisia syitä tälle.
Jatkamme nyt teemaamme.
Jakeessa 15 pääpaino vaihtuu. Jeesus sanoo:
"Kun siis näette pyhään paikkaan pystytettynä turmion iljetyksen,
josta profeetta Daniel on puhunut, huomatkoon lukija tämän."
On syytä miettiä mitä tämä tarkoittaa. Paavali kirjoittaa Rom 11:25-26:
"Paatumus, joka on kohdannut osaa Israelin kansasta,
kestää siihen asti kun muista kansoista koottava määrä
on tullut täyteen. Sen tapahduttua koko Israel on pelastuva."
Jumalalla on suunnitelma.
Nyt olemme suunnitelman siinä vaiheessa, että on
aika koota suuri sato pakanakansoista.
Kun sato on kokonaan korjattu, koko Israel pelastuu.
Ei koko se Israel, jonka nyt näemme,
vaan sen jäännöksen, jonka Jumala on valinnut.
Se, että niin monet juutalaiset alkavat uskoa Jeesukseen Messiaana,
on pieni merkki siitä, että olemme siirtymässä aikakaudesta toiseen,
pakanoiden ajasta aikaan, jolloin Israel on jälleen johtava kansa ja
Jumalan edustaja maan kaikkien kansojen joukossa.
Kaikki tämä on kiteytetty jakeisiin, jotka juuri luimme.
Mikä sitten on turmion iljetys? Siitä on loputtomasti teorioita.
Mieleeni tulee ystävä, joka sanoi:
"Minkä minä sille voin, jos olen oikeassa?"
Minun mielestäni turmion iljetys on antikristuksen ilmentymä.
Parikymmentä vuotta sitten luulin, että antikristus on jotain kovin kaukaista.
Melkein nauroin niille, jotka pohtivat asiaa.
Nyt antikristus on jotain, mikä on lähellä.
Mikä on pyhä paikka? Mielestäni siitä ei ole epäilystäkään, että
se on Jerusalemin temppelialue.
Osoitan sen kahdella Raamatun kohdalla. 1 Kun 9:3.
1 Kun 9:3
Herra puhuu Salomonille sen jälkeen kun hän oli
rakentanut temppelin tuolle alueelle.
Herra sanoi Salomolle: "Minä kuulin nöyrän rukouksesi,
jonka osoitit minulle. Minä olen pyhittänyt
rakentamasi temppelin ja tehnyt siitä nimelleni ikuisen asuinsijan.
Se on alati oleva silmissäni ja sydäntäni lähellä."
Sillä ei ole väliä, kenen hallussa se on,
mutta Jumala ei ole koskaan vetänyt sanojaan takaisin.
Psalmista sanoo, Ps 132:13-14:
"Herra on valinnut Siionin (temppelialueen),
sen Hän on halunnut asunnokseen.
Tämä on iäti Minun asuinpaikkani.
Tänne Minä jään, tänne Minä halusin."
Jumala on pyhittänyt tuon paikan.
Vaikka ihmiset sitä kuinka häpäisisivät,
tiedän kyllä, että sillä paikalla seisoo muslimitemppeli,
niin Jumala on valinnut sen paikan
ja lopulta se on Jumalan käytössä, tuo pyhä paikka.
Jeesus sanoo, että kun näette turmion iljetyksen,
mikä merkitsee antikristuksen valtaa,
on toimittava nopeasti.
2 Tes 2:3-4 Paavali viittaa antikristukseen
puhuessaan Herran tulemisesta:
"Älkää antako kenenkään millään tavoin johtaa itseänne harhaan.
Ennen tuota päivää näet tapahtuu uskosta luopuminen ja
ilmaantuu itse laittomuus ihmishahmossa, kadotuksen ihminen."
"Hän, Vastustaja, korottaa itsensä kaiken jumalana pidetyn yläpuolelle,
asettuu istumaan Jumalan temppeliin ja julistaa olevansa Jumala."
Uskon, että tämä on osin samaa kuin Mat 24:15:ssä
ja tuo aika on pian käsillä.
En spekuloi, mutta tiedetään, että on juutalaisia,
jotka valmistautuvat jo temppelin uudelleen rakentamiseen.
He järjestävät uhrimenokoulutusta ja opettelevat kutomaan ja
ompelemaan pappien kasukoita. He ovat tosissaan,
mutta en sano, milloin temppeli rakennetaan uudelleen.
Juutalaiset arkeologit ovat saaneet selville, että
temppelin Kaikkein Pyhin ei ollut Omarin moskeijan paikalla
vaan siitä pohjoiseen.
On mahdollista, että antikristus, joka on politiikan mestari,
keplottelee sopimuksen juutalaisten ja arabien kanssa,
jonka mukaan Omarin moskeija saa pysyä paikallaan ja
juutalaiset saavat rakentaa temppelinsä sen pohjoispuolelle,
varsinaiselle Kaikkein Pyhimmän paikalle.
En väitä, että näin käy, mutta näin voisi käydä.
Kun antikristus ilmestyy tuolle alueelle,
Jeesus kehotti toimimaan nopeasti. Tämä on dramaattista.
Jae 16 >: "Silloin on kaikkien Juudeassa asuvien paettava vuorille."
Aluetta, jota jotkut kutsuvat Länsirannaksi,
Jumala kutsuu Juudeaksi ja Samariaksi.
"Sen, joka on katolla, ei pidä mennä hakemaan mitään tavaroita talostaan ..."
Jeesus puhuu niin nopeasta paosta,
ettei ole aikaa pysähtyä ja ottaa mitään mukaan.
Lähi-idässä talot ovat tasakattoisia ja
katolle johtavat portaat talon sivustalla.
Jeesus sanoi, että jos olet katolla, tule alas portaita,
mutta älä mene enää taloon, sillä siihen ei ole aikaa.
Lähde niin pian kuin voit.
"... eikä sen, joka on pellolla, pidä palata noutamaan viittaansa."
Mies on peltotöissä työvaatteissa ilman takkia.
Kun tämä tapahtuu, Jeesus sanoi, että
älä mene enää hakemaan vaatteitasi.
Hän jatkaa: "Voi niitä, jotka noina päivinä ovat raskaana tai imettävät!"
Lähtö on nopea. Raskaana olevat ja imettävät ovat vaikeuksissa.
"Rukoilkaa, ettette joutuisi pako- matkalle talvisaikaan tai sapattina."
Olen jo aiemmin opettanut, että Raamatun profetiat
asettavat rajoituksia rukouksille.
Ei kannata rukoilla sellaista, mikä on profetian vastaista.
Jeesus sanoi, että on paettava. Älä tuhlaa aikaasi rukoilemalla,
ettei tarvitsisi paeta vaan rukoile sen sijaan,
ettei tarvitsisi paeta talvisaikaan tai sapattina.
Tämän perusteella voi olettaa, että juutalaisvaltio on perustettu,
koska ennen sen perustamista ei olisi ollut merkitystä
pakeniko sapattina tai jonain muuna päivänä.
Tämä jae kertoo paljon, kun ymmärrämme sen viitteet.
Jeesus jatkaa, jae 21: "Silloin ..." Viidennen kerran "silloin".
Joissain käännöksissä "silloin" sana on mukana, joissain ei,
mutta "silloin" on tässä luvussa 9 kertaa ja
samoin kuin seuraavassakin. Tämä on siis 5. kerta.
"Silloin on oleva niin suuri ahdinko, ettei sellaista ole ollut maailman
alusta tähän päivään asti eikä tule koskaan olemaan."
Kun katsomme mitä on jo tapahtunut meidän aikanamme,
holokausti, 6 miljoonaa juutalaista murhattiin raa'asti
ja poltettiin uuneissa.
Stalinin vainoissa Neuvostoliitossa kuoli 7 miljoonaa.
Mao Tse Tung oli vastuussa 60 miljoonan kiinalaisen kuolemasta.
Ja vielä tulee tapahtumaan jotain, mikä on vielä pahempaa ja
jollaista ei ole ennen ollut eikä tule olemaan.
Ihmiset nauroivat noille sanoille, mutta Jeesus jatkoi:
"Jos sitä aikaa ei lyhennettäisi, yksikään ihminen ei säästyisi.
Mutta valittujen tähden se aika lyhennetään."
Muistan, kuinka nuorena julistajana sain kuulla, että
"Tämä on naurettavaa. Ei sellaista koskaan tule."
Kuitenkin tiedemiesten mukaan ydinräjähteitä on niin paljon,
että ne riittäisivät tuhoamaan maapallon ja ihmiskunnan 50 kertaa.
En väitä, että näin kävisi, mutta väite ei ole tuulesta temmattu.
Se on aivan mahdollista.
Sana "valittu" on tässä luvussa kolmesti. Se on tärkeä sana.
Valittu tarkoittaa valittu. Mahdatteko olla samaa mieltä,
mutta olen Raamatun perusteella vakuuttunut,
että Jumala on valinnut valittujen joukon,
vaikka en olekaan presbyteeri, voisin kyllä ollakin, mutta en ole,
enkä ole kalvinisti, vaikka arvostan Calvinia.
Hän valitsi valitut jo ennen maailman perustamista.
Kuten sinut ja minut. Sen te tiedätte.
Efe 1:ssä sanotaan, että Jumala valitsi meidät Kristuksessa
jo ennen maailman perustamista. Et ole jälkiheitto
etkä joskus sattunut vahinko vaan olet osa ikuista suunnitelmaa.
Ikuiseen suunnitelmaan kuuluu monia, jotka eivät vielä ole uskovia.
Jumala tuntee heistä jokaisen.
Jumala ei lepää ennen kuin Hän on koonnut valittunsa.
Paavalin sanat, 2 Tim 2:10, ovat syvällisiä:
"Siksi kestän mitä tahansa Jumalan valittujen tähden,
jotta hekin saavuttaisivat pelastuksen, jonka Kristus Jeesus on hankkinut,
ja sen mukana ikuisen kirkkauden."
Paavalilla oli näky: Jumalalla on valittuja kaikilta ajanjaksoilta ja
kaikista kansoista. Olen valmis kestämään mitä tahansa,
jotta he saavuttaisivat pelastuksen.
Hän sanoo, ettei loppu tule ennen kuin kaikki valitut ovat koossa.
"Jos sitä aikaa ei lyhennettäisi, yksikään ihminen ei säästyisi.
Mutta valittujen tähden se aika lyhennetään."
Toisin sanoen, jos ahdinkoa, ja tämä on oleva suuri ahdinko,
jota katsomme tarkemmin kohta, ei Jumala lyhentäisi,
kukaan ei selviäisi hengissä.
Sanaa, joka tarkoittaa lyhentämistä,
käytetään kuulemma myös koiran hännän leikkaamisesta.
Joidenkin koirien häntä on typistetty.
Itse koiraa ei ole lyhennetty vaan vähän sen häntää.
Näyttää siltä, että Jeesus tarkoittaa ajan "häntää".
Sitä typistetään, jotta ihmisiä jäisi henkiin.
Mitä sitten on suuri ahdinko?
Ilm 7:13-14.
Olemme jo katsoneet suurta kansanjoukkoa,
jossa on ihmisiä kaikista maista, kansoista, heimoista ja kielistä
ja joka seisoo valtaistuimen edessä.
"Yksi vanhimmista kysyi minulta: Keitä nämä valkeavaatteiset ovat?
Mistä he ovat tulleet?" Johannes sanoi viisaasti:
"Herra, Sinä sen tiedät."
Jos Jumala kysyy kiperän kysymyksen, niin on hyvä vastata:
"Herra, Sinä sen tiedät".
"Hän sanoi minulle: Nämä ovat päässeet suuresta ahdingosta."
Tarkkaan ottaen he ovat tulossa ahdingosta.
Johannes näki heidän virtaavan ulos suuresta ahdingosta.
"He ovat pesseet vaatteensa ja valkaisseet ne Karitsan veressä."
Suuri ahdinko. Ei ole toista sen kaltaista.
Ei ole ollut eikä tule olemaan juuri niin kuin Jeesus sanoi.
Ja sitten mahtavat sanat:
"Sen tähden he ovat Jumalan valtaistuimen edessä ja
palvelevat Häntä Hänen pyhäkössään päivin ja öin,
ja Hän, joka istuu valtaistuimella, on levittänyt telttansa heidän ylleen."
Hän ei vain vieraile pyhäkössään vaan Hän asuu siinä.
Miten kaunis kuvaus!
Meidän on syytä kääntää katseemme tähän tilanteeseen,
koska joudumme kokemaan kovia.
Ei kannata menettää näkyä siitä, mitä lopussa seisoo.
Muuten väsymme ja menetämme rohkeutemme.
Älkäämme koskaan menettäkö näkyä siitä,
mitä Jumala on suunnitellut aikojen lopulle.
On syytä kestää kaikki, jotta saavuttaisimme päämärän.
Myös Rom 2:9-10 on minusta vaikuttava.
Myönnän, etten ollut juurikaan kiinnostunut juutalaisista,
silloin kun Jumala pelasti minut. Minulla oli pari juutalaisystävää,
mutta he olivat mukautuneet maailmaan
ja elivät jotakuinkin pakanakansojen tavoin.
Mutta Jumala on olojen pakosta ja johdatuksellaan
pakottanut minut ottamaan juutalaiset tosissaan.
Olen poikkeus, sillä minulla on kuusi juutalaista adoptiotytärtä.
Monilla ei ole sellaista perhettä. En suunnitellut niin,
mutta Jumala suunnitteli. Korostan, että ymmärrys siitä,
mitä Jumala on tehnyt juutalaisten kanssa,
antaa selkeämmän kuvan Raamatusta kuin jos tuo ymmärrys puuttuu.
Paavali sanoo, Rom 2:9-10: "Tuska ja ahdistus tulee
jokaisen osaksi, joka tekee pahaa, ensin juutalaisen,
sitten myös kreikkalaisen (pakanakansojen).
Kirkkaus, kunnia ja rauha taas tulevat jokaisen osaksi, joka tekee hyvää,
ensin juutalaisen, sitten myös kreikkalaisen."
Jumala toimii tuossa järjestyksessä. Kun ahdinko koittaa,
ensin siihen joutuvat juutalaiset, sitten muut kansat.
Tuntuu järkyttävältä ajatella holokaustia,
koska se kohtasi kuutta miljoonaa juutalaista,
niin mitä tapahtuu muille kansoille?
Ahdinko ei pääty juutalaisiin vaan he joutuvat siihen ensin
ja sitten kreikkalaiset.
Nyt palamme Mat 24:ään. Jae 23 ja jälleen "silloin":
"Jos joku silloin sanoo teille: Täällä on Messias,
tai: Messias on tuolla, älkää uskoko.
Sillä vääriä messiaita ja vääriä profeettoja ilmaantuu,
ja he tekevät suuria tunnustekoja ja ihmeitä,
niin että he johtavat, jos mahdollista, valitutkin harhaan."
Huomatkaa, valitutkin saatetaan johtaa harhaan.
Itse ajattelen niin, että heitä ei voi johtaa harhaan, koska
Jumala on heidät valinnut. Hän suojelee heitä kädellään.
Muutoin he harhautuisivat.
Ehkä te ette näe tätä näin, mutta näin minä tämän ymmärrän.
Sanon teille, että kyky tehdä ihmeitä ja tunnustekoja ei aina takaa totuutta.
Saatana kykenee moniin ihmeisiin.
Karismaatikoilla tuntuu olevan käsitys, että jos jokin on
yliluonnollista, sen täytyy olla Jumalasta. Se ei ole totta.
Jos haluat tilata Derek Princen opetuksia, -
ota yhteyttä ja pyydä tuoteluetteloamme.
Yhteystietomme näkyvät ruudussa.
Suomennos: Kai Mäkelä